**Adam Reideborn** (s. 18. tammikuuta 1992 Tukholma, Ruotsi) on ruotsalainen jääkiekkomaalivahti, joka pelaa Sveitsin pääsarja National League-joukkue SC Bernissä.

Ura
---

### Seuraura

Reideborn on AIK IF:n kasvatti. Kaudella 2008–2009 hän pelasi IK Götan ja Tranebergs IF:n yhdistelmäjoukkueen sekä Spånga IS:n J18-junioreissa. Kaudeksi 2009–2010 Reideborn siirtyi Wings HC Arlandan J18-junioreihin. Hän debytoi samalla kaudella myös 17-vuotiaana seuran miesten joukkueessa Ruotsin kolmanneksi korkeimmalla sarjatasolla maan I-divisioonassa, jossa Reideborn sai tililleen yhden ottelun.

Kaudeksi 2010–2011 Reideborn siirtyi Ruotsin toiseksi korkeimmalle sarjatasolle HockeyAllsvenskan-joukkue Almtuna IS:ään. Hän lähti kauteen pääasiassa joukkueen kolmosmaalivahtina Magnus Hellbergille ja Fredrik Pettersson-Wentzelille. Reideborn pelasi ison osan kaudestaan myös Almtunan J20-junioreissa sekä haki pelituntumaa miesten peleistä myös kolmen ottelun verran I-divisioonajoukkue IFK Kumlasta. Loppukaudella hän nousi kuitenkin Almtunan kakkosmaalivahdiksi Hellbergille Pettersson-Wentzelin siirryttyä Elitserieniin. Reideborn pelasi kauden aikana Allsvenskanissa yhdeksän runkosarja- ja kaksi nousukarsintasarjan ottelua. Kauden 2011–2012 hän toimi Almtunan pääasiallisena kakkosmaalivahtina Alexander Hambergille ja pelasi kymmenen runkosarjaottelua. Suurimman osan kauden peleistään Reideborn pelasi kuitenkin lainalla Wings HC Arlandan I-divisioonajoukkueessa, jossa hän pelasi kauden loppuun.

Reideborn siirtyi kaudeksi 2012–2013 kaksivuotisella sopimuksella edellisenä keväänä Elitserienistä Allsvenskaniin pudonneeseen Djurgårdens IF:ään. Hän toimi joukkueen selkeänä kakkosmaalivahtina Chet Pickardille ja pelasi 11 runkosarja- ja yhden Kvalserien-ottelun sekä kolme European Trophy -ottelua. Reideborn onnistui kuitenkin torjumaan 11 runkosarjan ottelussaan kolme nollapeliä. Kaudella 2013–2014 hän nousi Djurgårdenin selkeäksi ykkösmaalivahdiksi ja torjui 38 pelaamastaan ottelusta kuusi nollapeliä. Reidebornilla oli koko Allsvenskanin paras päästettyjen maalien keskiarvo (1.17). Hän pelasi myös joukkueen kaikki kymmenen Kvalserien-ottelua torjuen yhden nollapelin. Djurgården nousi kauden päätteeksi SHL:ään (ent. Elitserien).

Kaudeksi 2014–2015 Reideborn siirtyi MODO Hockeyn SHL-joukkueeseen. Hän toimi joukkueen pääasiallisena kakkosmaalivahtina Linus Ullmarkille ja pelasi SHL:n tulokaskautensa aikana 25 runkosarjaottelua. Reideborn teki SHL-debyyttinsä kauden toisella kierroksella 13. syyskuuta 2014 vieraissa Skellefteå AIK:ta vastaan, kun hänet vaihdettiin noin ottelun puolivälissä Ullmarkin tilalle MODO:n maalille. Reideborn torjui ottelussa 16 kertaa ja hän päästi yhden maalin. MODO hävisi ottelun lopulta lukemin 6–2. Reideborn debytoi SHL:ssä aloittavana maalivahtina seuraavassa ottelussa 18. syyskuuta 2014 vieraissa Färjestad BK:ta vastaan. Hän torjui MODO:n 2–6-voitton päättyneessä ottelussa 26 kertaa. Reideborn pelasi kauden aikana myös neljä ottelua lainalla Allsvenskan-joukkue Timrå IK:ssa.

Reideborn jakoi kaudella 2015–2016 varsin tasaisesti MODO:n torjuntavastuun Jonatan Bjurön kanssa, mutta pelasi suurimman osan kevään 2016 karsintasarjan peleistä. Hän torjui SHL-uransa ensimmäisen nollapelinsä 1. lokakuuta 2015 HV71:tä vastaan. Reideborn torjui MODO:n 5–0-voitton päättyneessä ottelussa 20 kertaa. Hän sai runkosarjan tapaan myös karsintasarjassa Leksands IF:ää vastaan tililleen kaksi nollapeliä, mutta MODO:n kausi päättyi kuitenkin putoamiseen Allsvenskaniin Leksandin voitettua ottelusarjan 4–3.

Kaudeksi 2016–2017 Reideborn palasi Djurgårdens IF:n maalinsuulle. Hän jakoi varsin tasaisesti joukkueen torjuntavastuun Mikael Tellqvistin kanssa, mutta Reideborn nousi kuitenkin loppukaudella Djurgårdenin pääasialliseksi vastuunkantajaksi. Kaudella 2017–2018 hän jakoi myös varsin tasaisesti joukkueen torjuntavastuun Joacim Erikssonin kanssa, mutta osin myös Erikssonin vammojen vuoksi Reideborn toimi pudotuspeleissä Djurgårdenin ykkösmaalivahtina. Hänellä oli koko SHL:n paras torjuntaprosentti (93,8%) ja päästettyjen maalien keskiarvo (1.57). Reideborn palkittiin kauden päätteeksi liigan parhaana maalivahtina Honken Trophylla. Joulukuussa 2017 hän teki Djurgårdenin kanssa kaksivuotisen jatkosopimuksen.

Reideborn siirtyi kaudeksi 2019–2020 vuoden mittaisella sopimuksella KHL-joukkue Ak Bars Kazaniin.

### Maajoukkueura

Reideborn on pelannut Ruotsin A-maajoukkueessa viisi ottelua. Reideborn puki ensimmäiseen A-maaotteluunsa Euro Hockey Challengessa 9. huhtikuuta 2014 Rapperswil-Jonassa Sveitsiä vastaan, mutta hän jäi samana keväänä kuitenkin ilman peliaikaa. Reideborn teki A-maajoukkuedebyyttinsä Channel One Cupissa 15. joulukuuta 2018 Venäjän Moskovan VTB-jääpalatsissa Suomea vastaan. Hän torjui Ruotsin 3–2-tappioon päättyneessä ottelussa 22 kertaa.

Reideborn on pelannut myös kaksi nuorten maaottelua.

Muuta
-----

Reidebornin isoveli Andreas pelasi jääkiekkoa hyökkääjänä A-junioriksi asti ja pikkusisko Sofia pelaa maalivahtina naisten SDHL-liigaa SDE HF:ssä.

Tilastot
--------

|   |   | Runkosarja |   | Pudotuspelit |   |
| --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |
| 2009–2010 | Wings HC Arlanda | Ruotsi I | 1 |  |  |  | 28 |  | 0 | 4.23 | 87,5 | – | – | – | – | – | – | – | – |
| 2010–2011 | IFK Kumla | Ruotsi I | 3 |  |  |  | 180 |  | 1 | 0.67 | 97,8 | – | – | – | – | – | – | – | – |
|  | Almtuna IS | Allsvenskan | 9 | 4 | 4 | 0 | 441 | 19 | 0 | 2.58 | 91,7 | – | – | – | – | – | – | – | – |
| 2011–2012 | Almtuna IS | Allsvenskan | 10 | 5 | 4 | 0 | 569 | 23 | 0 | 2.43 | 92,2 | – | – | – | – | – | – | – | – |
|  | Wings HC Arlanda | Ruotsi I | 23 | 16 | 6 | 0 | 1359 | 23 | 1 | 2.52 | 92,0 | – | – | – | – | – | – | – | – |
| 2012–2013 | Djurgårdens IF | Allsvenskan | 11 | 4 | 3 | 0 | 502 | 19 | 3 | 2.27 | 92,1 | – | – | – | – | – | – | – | – |
| 2013–2014 | Djurgårdens IF | Allsvenskan | 38 | 22 | 15 | 0 | 2239 | 64 | 6 | 1.71 | 92,6 | – | – | – | – | – | – | – | – |
| 2014–2015 | Timrå IK | Allsvenskan | 4 | 3 | 1 | 0 | 240 | 8 | 0 | 2.00 | 93,9 | – | – | – | – | – | – | – | – |
|  | MODO Hockey | SHL | 25 | 4 | 19 | 0 | 1402 | 66 | 0 | 2.82 | 90,8 | – | – | – | – | – | – | – | – |
| 2015–2016 | Timrå IK | Allsvenskan | 1 | 0 | 1 | 0 | 59 | 3 | 0 | 3.03 | 88,0 | – | – | – | – | – | – | – | – |
|  | IF Björklöven | Allsvenskan | 1 | 0 | 1 | 0 | 65 | 3 | 0 | 2.77 | 91,9 | – | – | – | – | – | – | – | – |
|  | MODO Hockey | SHL | 32 | 10 | 18 | 0 | 1671 | 88 | 2 | 3.16 | 89,6 | – | – | – | – | – | – | – | – |
| 2016–2017 | Djurgårdens IF | SHL | 25 | 10 | 11 | 0 | 1361 | 45 | 4 | 1.98 | 91,4 | 3 | 1 | 2 | 182 | 9 | 0 | 2.96 | 88,3 |
| 2017–2018 | Djurgårdens IF | SHL | 30 | 18 | 12 | 0 | 1818 | 48 | 2 | 1.58 | 93,7 | 10 | 5 | 5 | 663 | 29 | 0 | 2.62 | 89,6 |
| 2018–2019 | Djurgårdens IF | SHL | 39 | 24 | 15 | 0 | 2318 | 72 | 3 | 1.86 | 92,9 | 18 | 10 | 8 | 1004 | 47 | 0 | 2.81 | 89,8 |
| 2019–2020 | Ak Bars Kazan | KHL | 36 | 21 | 9 | 0 | 1990 | 70 | 3 | 2.11 | 91,3 | – | – | – | – | – | – | – | – |
| 2020–2021 | Ak Bars Kazan | KHL | 29 | 16 | 9 | 0 | 1712 | 52 | 3 | 1.82 | 93,1 | 5 | 2 | 2 | 249 | 7 | 0 | 1.68 | 93,8 |
| 2021–2022 | TsSKA Moskova | KHL | 21 | 12 | 7 | 0 | 1267 | 50 | 4 | 2.37 | 90,2 | 1 | 0 | 0 | 4 | 0 | 0 | 0.00 |  |
| 2022–2023 | TsSKA Moskova | KHL | 37 | 24 | 11 | 0 | 2166 | 83 | 1 | 2.30 | 91,2 | 25 | 15 | 10 | 1472 | 47 | 5 | 1.91 | 93,0 |

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Adam Reideborn**.
* Adam Reideborn The Internet Hockey Databasessa (englanniksi)
* Adam Reideborn Eurohockey-sivustolla (englanniksi)
* Adam Reideborn *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7  Adam Reideborn *Elite Prospects*. Everysport Media Group AB.  (englanniksi)
2. ↑  Söderlund, Henrik: Reideborn klar för Djurgården *UNT.se*.  7.4.2012. Mediehuset UNT. Viitattu 12.1.2017. (ruotsiksi)
3. 1 2  Adam Reideborn Eurohockey-sivustolla (englanniksi)
4. ↑  Edlund, Patrick: Adam Reideborn till MODO Hockey *modohockey.se*.  10.4.2014. MODO Elithockey AB. Viitattu 12.1.2017. (ruotsiksi)
5. ↑  Game detail: 13 Sep 2014, Skellefteå AIK - MODO Hockey *Eurohockey.com*.  13.9.2014. European Ice Hockey Online AB & eSports.cz s.r.o. Viitattu 5.7.2018. (englanniksi)
6. ↑  Game detail: 18 Sep 2014, Färjestad Karlstad - MODO Hockey *Eurohockey.com*.  18.9.2014. European Ice Hockey Online AB & eSports.cz s.r.o. Viitattu 5.7.2018. (englanniksi)
7. ↑  Game detail: 1 Oct 2015, MODO Hockey - HV71 Jönköping *Eurohockey.com*.  1.10.2015. European Ice Hockey Online AB & eSports.cz s.r.o. Viitattu 5.7.2018. (englanniksi)
8. ↑  Ytterligare två nyförvärv klara *difhockey.se*.  7.4.2016. Djurgården Hockey AB. Viitattu 12.1.2017. (ruotsiksi)
9. ↑  Lönngren, Mattias: Två viktiga kuggar har förlängt *difhockey.se*.  18.12.2017. Djurgården Hockey AB. Viitattu 5.7.2018. (ruotsiksi)
10. ↑  Адам Рейдеборн перешёл в «Ак Барс» *ak-bars.ru*.  24.5.2019. ХК «Ак Барс». Viitattu 19.11.2019. (venäjäksi)
11. ↑  FIN - SWE (3-2) *stats.swehockey.se*.  15.12.2018. Svenska Ishockeyförbundet. Viitattu 14.2.2019. (englanniksi)
12. ↑  Andreas Reideborn *Elite Prospects*. Everysport Media Group AB.  (englanniksi)
13. ↑  Sofia Reideborn *Elite Prospects*. Everysport Media Group AB.  (englanniksi)